b'\n_START_ARTICLE_\nDom\xc3\xa8nec Badia i Leblich\n_START_SECTION_\nBiografia\n_START_PARAGRAPH_\nDom\xc3\xa8nec Badia va n\xc3\xa0ixer el 1767 a Barcelona al si d\'una fam\xc3\xadlia benestant; el seu pare, Pere Badia, era secretari del governador. Va ser batejat a la catedral de la capital comtal. Als 14 anys, ja ocupava un lloc de funcionari a Granada i poc despr\xc3\xa9s apareix com a comptador de Guerra amb honors de comissari, per\xc3\xb2 resultava evident que un esperit tan conreat no es resignaria a passar els millors anys de la seva vida darrere un escriptori. El 1791 es casa amb Maria Berruezo, Mariquita, de la qual no se separar\xc3\xa0 excepte en les seves aventures i viatges. El 1793, amb 26 anys, Carles IV el va nomenar administrador de tabacs de C\xc3\xb2rdova.\n_START_SECTION_\nEl projecte de Godoy\n_START_PARAGRAPH_\nDom\xc3\xa8nec Badia coneix Sim\xc3\xb3n de Rojas Clemente, bot\xc3\xa0nic i orientalista apassionat com ell i el conven\xc3\xa7 per participar en un projecte cientificobot\xc3\xa0nic pel nord d\'\xc3\x80frica. _NEWLINE_El 7 d\'abril de 1801, Badia presenta a Manuel Godoy, primer ministre de Carles IV d\'Espanya, el projecte en el qual ha treballat amb Sim\xc3\xb3n de Rojas. Godoy es va sentir atret pel projecte, perqu\xc3\xa8 ja preveia que l\'Imperi espanyol a Am\xc3\xa8rica acabaria per esfondrar-se i que calia buscar territoris nous i m\xc3\xa9s pr\xc3\xb2xims sobre els quals estendre el domini espanyol. \xc3\x80frica quedava, en ordre de proximitat, en primer lloc. Aix\xc3\xad que Godoy, quan va examinar detingudament el projecte de Badia, es va limitar a reconduir-lo en inter\xc3\xa8s de l\'estat. El viatge havia de tenir un inter\xc3\xa8s diplom\xc3\xa0tic i comercial, i s\'havia d\'efectuar amb Badia vestit amb robes musulmanes. _NEWLINE_Badia i Sim\xc3\xb3n de Rojas van abandonar Madrid primer per fer-se la circumcisi\xc3\xb3 a Londres i despr\xc3\xa9s lluint luxosos vestits \xc3\xa0rabs. Ignorava Sim\xc3\xb3n de Rojas que Godoy havia prohibit que acompany\xc3\xa9s Badia, ja que no era en absolut l\'aventurer que es requeria per a l\'operaci\xc3\xb3. Badia se\'l va treure del damunt avan\xc3\xa7ant el viatge al Marroc i va creuar l\'estret de Gibraltar el 25 de maig de 1803. No obstant aix\xc3\xb2, en aquests viatges, Sim\xc3\xb3n de Rojas va recollir i classificar nou volums d\'herbaris i, en tornar a Espanya, els diposit\xc3\xa0 al jard\xc3\xad Bot\xc3\xa0nic._NEWLINE_Els fruits d\'aquesta operaci\xc3\xb3 no foren de cap manera els esperats per l\'estat, per\xc3\xb2 entre el 1803 i el 1808 Badia va viatjar pel Magrib i l\'Orient Mitj\xc3\xa0 interessant-se per coneixements de disciplines tan diverses com ara la religi\xc3\xb3, la bot\xc3\xa0nica, la fauna, les societats locals... _NEWLINE_En la correspond\xc3\xa8ncia que van encreuar ambd\xc3\xb3s, utilitzaven els seus noms musulmans. A l\'efecte de l\'operaci\xc3\xb3, Badia va passar a ser Al\xc3\xad Bey l\'Abassi, pr\xc3\xadncep dels ab\xc3\xa0ssides, fill d\'Othman Bey, i per aix\xc3\xb2 havia falsificat documents i genealogies escrites en \xc3\xa0rab antic en els quals es demostrava, de manera fefaent, el seu origen i llinatge sant: era descendent de l\'oncle del profeta i, per tant, mereixia un tracte especial._NEWLINE_Segons afirma en les seves mem\xc3\xb2ries, va instigar la rebel\xc2\xb7li\xc3\xb3 de les tribus oposades al sold\xc3\xa0 i va crear les condicions objectives \xc3\xb2ptimes per a una intervenci\xc3\xb3 espanyola. No obstant aix\xc3\xb2, el pla de Godoy va fracassar per la por de Carles IV, que no volia saber res de nous problemes i intervencions militars. Preocupat sols per les seves caceres, eludia afrontar qualsevol problema d\'estat. Godoy va escriure a Badia cancel\xc2\xb7lant el projecte i aquest va comen\xc3\xa7ar a operar pel seu compte. Va demanar autoritzaci\xc3\xb3 al sold\xc3\xa0 per a despla\xc3\xa7ar-se a la Meca, i aquest el va acomiadar amb ll\xc3\xa0grimes als ulls.\n_START_SECTION_\nViatge a la Meca\n_START_PARAGRAPH_\nMesos despr\xc3\xa9s, arriba al pati del temple a la Meca i besa la pedra negra de la ka\'ba, portada per l\'arc\xc3\xa0ngel Gabriel. Va fer sis voltes a l\'entorn seu i va tornar l\'endem\xc3\xa0 a fer-ne set m\xc3\xa9s. El relat del viatge prossegueix per altres horitzons. Damasc, El Caire, Constantinoble, Terra Santa. Cal entendre la dificultat que aquestes travessies suposen i no oblidar que Dom\xc3\xa8nec Badia Leblich va ser el primer europeu que va anar a la Meca, veient i besant la pedra negra de la ka\'ba._NEWLINE_Per la correspond\xc3\xa8ncia que va mantenir amb Godoy, es coneixen les seves pretensions sobre l\'Imperi marroqu\xc3\xad. Sembla que va intentar assumir la corona mitjan\xc3\xa7ant un cop d\'estat que fou descobert. Entre 1806 i 1814, alguns membres de l\'orde del Sant Sepulcre de Jerusalem havien constatat la dif\xc3\xadcil situaci\xc3\xb3 en qu\xc3\xa8 es trobaven els religiosos que ocupaven tasques missioneres a Terra Santa. Els turcs els exigien cada vegada tributs m\xc3\xa9s grans i existia un ambient generalitzat de menyspreu i marginaci\xc3\xb3 dels cristians del lloc. Entre els patricis que van denunciar aquesta situaci\xc3\xb3, figuren el comte de Chateaubriand i el mateix Al\xc3\xad Bei, exercint, per aquesta ocasi\xc3\xb3, de Dom\xc3\xa8nec Badia. Chateaubriand i Badia van arribar a con\xc3\xa8ixer-se. En el seu Itinerari de Par\xc3\xads a Jerusalem, el fam\xc3\xb3s escriptor franc\xc3\xa8s esmenta un ric turc, viatger i astr\xc3\xb2nom anomenat Al\xc3\xad Bei l\'Abassi._NEWLINE_Badia es va presentar a Jerusalem el 28 de gener de 1807 a la porta del convent dels frares Menors; va poder entrevistar-se amb fra Ram\xc3\xadrez de Arellano, natural d\'Oca\xc3\xb1a, que li va preparar una visita amb el procurador de l\'orde. Les indagacions de Badia li van fer tenir una visi\xc3\xb3 de la situaci\xc3\xb3 dels cristians a Terra Santa i en particular de l\'orde del Sant Sepulcre, i propos\xc3\xa0 en els seus articles la defensa dels Sants Llocs._NEWLINE_El 9 de maig de 1808 va anar a veure Carles IV a Baiona. Una setmana abans, havien ocorregut els luctuosos successos de la insurrecci\xc3\xb3 popular madrilenya contra les tropes napole\xc3\xb2niques. Al\xc3\xad Bei tornava a ser Dom\xc3\xa8nec Badia. Badia es va posar al seu servei per a qualsevol gesti\xc3\xb3 i fins i tot acompanyar-lo a l\'exili. Carles IV va preferir dissuadir-lo de seguir la seva sort; es va limitar a dir-li que "Espanya ha passat al domini de Fran\xc3\xa7a per un tractat" i li va recomanar que aquells brillants projectes els an\xc3\xa9s a exposar a l\'emperador.\n_START_SECTION_\nRetorn a l\'estat espanyol\n_START_PARAGRAPH_\nDe retorn a Espanya l\'octubre de 1809, Josep Bonaparte el va designar intendent general de la prov\xc3\xadncia de Seg\xc3\xb2via. El perfil funcionarial de Badia en aquells anys respon al d\'afrancesat i francma\xc3\xa7\xc3\xb3. Ocupar\xc3\xa0 c\xc3\xa0rrecs de rellev\xc3\xa0ncia, despr\xc3\xa9s del seu tr\xc3\xa0nsit per Seg\xc3\xb2via, a C\xc3\xb2rdova, Lucena i \xc3\x89cija. El 13 de juny de 1811 \xc3\xa9s cridat a Madrid despr\xc3\xa9s del seu enfrontament amb el mariscal Soult i el comte de Montarco, comissari regi per Andalusia. Queda const\xc3\xa0ncia d\'aquest trasllat en una not\xc3\xadcia d\'El correo de Cordoba, en qu\xc3\xa8 s\'explicita que "ha estat cridat a una destinaci\xc3\xb3 m\xc3\xa9s important". Aquesta destinaci\xc3\xb3 era la prefectura de Val\xc3\xa8ncia, c\xc3\xa0rrec del qual no va arribar a prendre possessi\xc3\xb3._NEWLINE_El 1813 Badia va emprendre la fugida a Fran\xc3\xa7a amb Josep Bonaparte. Exiliat a Fran\xc3\xa7a, va publicar un llibre amb la descripci\xc3\xb3 dels seus viatges: Voyages d\'Ali Bey El Abbassi en Afrique et en Asie pendant les ann\xc3\xa9es 1803, 1804, 1805, 1806 et 1807 (Par\xc3\xads, 1814), que va ser tradu\xc3\xaft a molts idiomes. Les seves descripcions s\xc3\xb3n tan polifac\xc3\xa8tiques com ho era ell mateix. Descriuen les relacions socials, econ\xc3\xb2miques, culturals i religioses, per\xc3\xb2 tamb\xc3\xa9 en descriu les principals ciutats, la flora i la fauna.\n_START_SECTION_\nSegon viatge\n_START_PARAGRAPH_\nAmb la caiguda de Napole\xc3\xb3 Bonaparte i la pujada al tron de Llu\xc3\xads XVIII de Fran\xc3\xa7a, aquest va requerir la col\xc2\xb7laboraci\xc3\xb3 de Dom\xc3\xa8nec Badia com a agent colonial al servei de Fran\xc3\xa7a. Poques setmanes despr\xc3\xa9s, partia per al seu segon viatge a Orient. El rei li va atorgar el grau de mariscal de camp. La seva missi\xc3\xb3 en partir el 1817 de Par\xc3\xads era secreta. Les seves credencials no anaven a nom d\'Al\xc3\xad Bei, sin\xc3\xb3 del pare d\'aquest, Otman Bey, i va morir a prop de Damasc el 1818._NEWLINE_Els seus viatges van ser llegits a tota Europa i van promoure la curiositat per la cultura isl\xc3\xa0mica. Va ser admirat, tot i que amb reserves, per sir Richard Francis Burton, que realitz\xc3\xa0 una proesa similar, i per Alexander von Humboldt.'